ΓΡΑΠΤΗ ΕΡΩΤΗΣΗ E-0565/99

υποβολή: Roberta Angelilli (NI) προς την Επιτροπή

(12 Μαρτίου 1999)

Θέμα: Παλαιοντολογικό και ιχθυολογικό πάρκο

Ορισμένοι ιταλοί πολίτες, που έχουν συγκροτηθεί σε σωματείο, σκοπεύουν να προωθήσουν ορισμένες πολιτιστικές και επιστημονικές πρωτοβουλίες οι οποίες αποσκοπούν στην κατασκευή ενός "παλαιοντολογικού και ιχθυολογικού πάρκου" στα πλαίσια του οποίου προβλέπεται και η υλοποίηση προτύπων και μελετών που θα διαδίδονται μέσω του Διαδικτύου, προκειμένου οι σχετικές πληροφορίες να καταστούν προσπελάσιμες στο ευρύτερο κοινό.

Η εν λόγω προσπάθεια, που είναι ιδιαίτερα προηγμένη, προωθείται από την εταιρεία "Ingen", αλλά και μέσω φορέων που ανήκουν σε ασθενέστερες τάξεις, αντιπροσωπεύοντας έτσι μία ευκαιρία για απασχόληση και αλληλεγγύη.

Έχοντας υπόψη τα προαναφερθέντα, θα μπορούσε άραγε η Επιτροπή να αναφέρει:

1. Εάν υπάρχουν προγράμματα στα οποία θα μπορούσε να ενταχθεί ένα τέτοιο σχέδιο;

2. Εάν υπάρχουν σε άλλα κράτη μέλη ανάλογες διαρθρώσεις ή σχέδια και, εάν ναι, ποια είναι αυτά;

3. Εάν υπάρχουν σχετικές μελέτες;

Απάντηση του κ. Oreja εξ ονόματος της Επιτροπής

(7 Μαΐου 1999)

1. Το σχέδιο κατασκευής ενός παλαιοντολογικού και ιχθυολογικού πάρκου θα μπορούσε να ενταχθεί, σε ό,τι αφορά τις πολιτιστικές πτυχές, στο πλαίσιο του προγράμματος Raphael, με την προϋπόθεση να τηρείται η αρχή της επικουρικότητας και να εξασφαλίζεται η συμμετοχή στο σχέδιο αυτό τουλάχιστον τριών κρατών μελών ή χωρών που έχουν υπογράψει συμφωνίες σύνδεσης με την Κοινότητα. Ωστόσο, δεδομένου ότι έχει ήδη λήξει η προθεσμία για την υποβολή σχεδίων κατά το έτος 1999, οι ενδιαφερόμενοι θα πρέπει να περιμένουν την έκβαση των εξελίξεων που συνδέονται με την έγκριση του προγράμματος-πλαισίου "Πολιτισμός 2000".

Στο πλαίσιο του ειδικού προγράμματος έρευνας "Βελτίωση του ανθρώπινου δυναμικού και της βάσης των κοινωνικο-οικονομικών γνώσεων", έχει ενταχθεί μία νέα δραστηριότητα που αφορά την ευαισθητοποίηση του κοινού στις δραστηριότητες επιστημονικής έρευνας. Βασικός στόχος είναι να ευαισθητοποιηθεί περισσότερο το ευρύ κοινό στις δραστηριότητες επιστημονικής έρευνας και τεχνολογικής ανάπτυξης, και με τον τρόπο αυτό να πληρωθεί το χάσμα που χωρίζει το κοινό από την επιστήμη στην ευρωπαϊκή της διάσταση. Τοιουτοτρόπως, ο μέσος Ευρωπαίος θα κατανοήσει καλύτερα τα ευεργετικά αποτελέσματα της επιστήμης και της τεχνολογίας στην καθημερινή ζωή, αλλά και τα όρια και τις ενδεχόμενες επιπτώσεις των δραστηριοτήτων έρευνας και τεχνολογικής ανάπτυξης. Οι συμμετέχοντες στο πρόγραμμα αυτό είναι οργανισμοί που ασκούν επαγγελματικές δραστηριότητες επιστημονικής εκλα κευσης και ευαισθητοποίησης στην επιστήμη, ανάπτυξης εννοιών και γνώσεων στον τομέα της ευαισθητοποίησης σε θέματα επιστήμης και τεχνολογίας, καθώς και αμερόληπτης και ισόρροπης διάδοσης, προώθησης και χρήσης συγκεκριμένων επιστημονικών πληροφοριών. Η έκφραση "επιστημονική εκλα κευση" καλύπτει ειδικότερα τα μέσα μαζικής ενημέρωσης, τους παραγωγούς εκπαιδευτικού υλικού, τα μουσεία επιστημών και τεχνολογιών, καθώς και τους παρέχοντες ηλεκτρονικές υπηρεσίες πληροφόρησης σχετικά με επιστημονικά θέματα. Η πρωτοβουλία για την κατασκευή παλαιοντολογικού και ιχθυολογικού πάρκου θα μπορούσε να ενταχθεί στο πλαίσιο των διατάξεων που εφαρμόζονται στην δραστηριότητα "Ευαισθητοποίηση του κοινού". Στις 16 Μαρτίου 1999, δημοσιεύθηκε μια πρώτη πρόσκληση για την υποβολή προτάσεων. Η καταληκτική ημερομηνία για την υποβολή των προτάσεων είναι η 2 Μαρτίου 1999. Μια δεύτερη πρόσκληση υποβολής προτάσεων προβλέπεται να δημοσιευθεί το προσεχές έτος.

2. Η Επιτροπή δεν διαθέτει σχετικές πληροφορίες.

3. Κατά το παρελθόν, υποβλήθηκε και χρηματοδοτήθηκε ένα σχέδιο στον παλαιοντολογικό τομέα. Πρόκειται για το σχέδιο Mopem (97/M/TV/20) του οποίου τον συντονισμό είχε αναλάβει το Πανεπιστήμιο της Μπολόνια, και στο οποίο είχαν προσχωρήσει, μέσω των δημόσιων διαρθρώσεων, η Γαλλία και η Πορτογαλία. Το σχέδιο αυτό είχε χρηματοδοτηθεί στο πλαίσιο του προγράμματος Raphael με κοινοτική συνεισφορά ύψους 250.000 [fmxeuro].